بير چوخ اورتا عصر مولفلري شعيه لره و خصوصا عرب خلافتينه قارشي چيخان و مستقلليك اوغروندا مبارزه آپاران آلدونلار حاققيندا غير آپيئكتيو و غرضلي معلومات وئرمگه چاليشميشلار . لايكن اونلارآلدونلارين مسلمان و شعيه اولمالاريني اورت باسديرائده بيلمه ميشلر.خرميلر و يا الدونلارين مسجدلرينده قران اوخومالاريني اصطخري «المسالك و الممالك» اثرينده و ابن حوقل صورة الارض اثرينده  غرضلي اولاراق اسلاما تظاهر كيمي دگرلنديره رك اونلارين اصلينده اينامسيز اولدوقلاريني يازميشلار.(5) دشمنلري ايله محاربه و مبارزه دن چكينمهين آلدونلار نه اوچون اينانمادان يالان يئره قرآن اوخومالي ايديلر؟«الفرق بين الفرق» اثرينين مولفي ابومنصور بغدادي اعتراف ائتمگه مجبور الموشدور كي بابك خرمي اوز آرالاريندا اولان مسلمان ديني وظيفه لريني يئرينه يئتيرمكدن چكينديرميردي و حتي «اونلارا مسجد تيكمكده يارديم ائديرديلر»(6)مسعودي «مرج الذهب» اثرينده بابكين معتصم طرفيندن اولدورولمه سي بولومونده يازير: بابكين آدي حسن  ايدي.(8)